Duklock

Dušan Brachna (* 26. marec 1997, Bratislava), známejší pod svojim internetovým menom Duklock, je slovenský influencer, youtuber a grafický dizajnér. Pravidelne vydáva YouTube videá na jeden hlavný a jeden vedľajší kanál DuklockPlus. Dokopy na obidvoch kanáloch už vydal vyše 1800 videí. Na hlavnom kanáli sa preslávil predovšetkým svojou sériou "#ME".
Životopis.
Dušan Brachna sa narodil 26. marca 1997 v Bratislave. Bol pomenovaný po jeho otcovi, ktorý bol málo známy hudobník. Keď bol malý, sníval, že raz bude súťažiť v pretekoch F1. Nakoniec sa však desať rokov venoval ľudovému tancu. Jeho záľubou vo voľnom čase bolo jazdenie s kamarátmi na skejtborde. Navštevoval súkromnú strednú umeleckú školu animovanej tvorby v Bratislave, na ktorej študoval grafický dizajn. Stretol sa v nej so známym slovenským youtuberom GoGom.
Kariéra.
K natáčaniu sa dostal až na strednej škole, kde sa po 7 rokoch stretol s youtuberom GoGom, ktorý už mal skúsenosti s natáčaním YouTube videí. Goga požiadal preto o pomoc a GoGo ochotne pomohol, tak sa Brachnovi začala črtať kariéra. Prvý Brachnov kanál sa volal DukePlayGames (25. decembra 2012 – 28. októbra 2013). V roku 2013 sa rozhodol natáčať na svoj nový hlavný kanál Duklock. V začiatkoch jeho kanálu sa jeho tvorba zameriavala hlavne na gameplay, let's play a vlogy. Neskôr sa však začal venovať tvorbe reakčných videí. Po smrti jeho otca prestal používať vo väčšine jeho videí vulgarizmy. 
2. mája 2017 vytvoril svoj vedľajší kanál DuklockPlus, ktorý má k 30. 9. 2023 viac než 380 tisíc odoberateľov. Vydáva na ňom prevažne jeho zostrihané live-streamy z hier.
Na začiatku roku 2019 spolupracoval s youtubermi Vidrailom a Vadakom na repovej skladbe "Wannabe", ktorá má k 30.9.2023 viac než 11 miliónov zhliadnutí. V roku 2020 dosiahol jeden z jeho najväčších úspechov svojej kariéry a dostal sa do videa slávneho youtubera PewDiePie, kde robil triky s jojom. Ďalší veľký úspech bola repová skladba "Haló", ktorá sa stala v roku 2021 hitom. Súčasné populárne série na jeho kanáli sú #ME, #RE, RECAST, TechLock a ďalšie. Najsledovanejším videom na jeho kanáli je paródia na pieseň "Jacuzzi", ktorú v origináli naspieval GoGo spoločne s Celeste Buckingham.
Populárne série.
"#RE".
V tejto sérii videí reaguje na aktuálnu tému z youtube alebo internetu tak, že na ňu vyjadrí svoj vlastný názor. Vo videách sa dosť často hnevá a používa vulgarizmy, na ktoré spolu s iróniou a čiernym humorom na začiatku videí upozorňuje.
"#ME".
Túto sériu vytvoril Brachna iba ako vtip. Vytvoril Reddit komunitu, v ktorej ľudia zverejňujú svoje príspevky ako napr. meme, smiešne videá a fanúšikovské obrázky a videá, či umelecké diela týkajúce sa Brachnu a jeho komunity. Duklock každú stredu vybral najlepšie z nich, okomentoval ich a vydal z nich nové video. Postupne sa #ME stala jeho najúspešnejšou sériou. Sériu ukončil v roku 2023 s myšlienkou obnovenia ju v blízkej budúcnosti, ale v inom formáte.
"TechLock".
V tejto sérii odbaľuje nové produkty a natáča o nich recenzie.
"Živé prenosy na DuklockPlus".
Na jeho vedľajšom kanále DuklockPlus Brachna robí živé prenosy, na ktorých zvyčajne hrá počítačové hry a reaguje na aktuálne témy. Fanúšikovia tiež môžu na jeho živom prenose peňažne prispievať a komunikovať s Brachnom.
"Recast".
Recast je video podcast s youtube hosťami, v ktorej Brachna a jeho hosť sedia pri stole a rozprávajú sa o danom hosťovi, aktuálnych a súvisiacich témach, či spomínajú na minulosť.